ตลาดหุ้นเอเชียปรับขึ้นภาคบ่ายนี้ ขานรับข้อมูลศก.ญี่ปุ่น-IMF ไฟเขียวเงินหยวน
ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ เนื่องจากตลาดขานรับข้อมูลการผลิตของญี่ปุ่นที่ปรับตัวสูงขึ้น สวนทางกับข้อมูลเศรษฐกิจจีนที่อ่อนตัวลง 
1 ธ.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ เนื่องจากตลาดขานรับข้อมูลการผลิตของญี่ปุ่นที่ปรับตัวสูงขึ้น สวนทางกับข้อมูลเศรษฐกิจจีนที่อ่อนตัวลง นอกจากนี้ การที่กองทุนการเงินระหว่างประเทศ (IMF) อนุมัติให้เงินหยวนรวมอยู่ในตะกร้าสกุลเงิน SDR (Special Drawing Right) ยังเป็นอีกปัจจัยที่ช่วยสนับสนุนตลาดและเน้นย้ำถึงความก้าวหน้าในการพัฒนาตลาดการเงินและเศรษฐกิจของจีนมีความเสรีมากยิ่งขึ้น
โดยดัชนี HSI ตลาดหุ้นฮ่องกงปิดภาคเช้าที่ 22,359.02 จุด เพิ่มขึ้น 362.60 จุด, +1.65% ดัชนี ALL ORDINARIES ตลาดหุ้นออสเตรเลียปิดวันนี้ที่ 5,312.60 จุด เพิ่มขึ้น 94.40 จุด, +1.81% ดัชนี NIKKEI 225 ตลาดหุ้นญี่ปุ่นปิดวันนี้ที่ 20,012.40 จุด เพิ่มขึ้น 264.93 จุด, +1.34%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน เพิ่มขึ้นที่ 48.6 จาก 48.3 ในเดือนต.ค.
โดยตัวเลขที่ต่ำกว่า 50 แสดงให้เห็นถึงภาวะหดตัว และหากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
ดัชนี PMI ที่เพิ่มขึ้นเล็กน้อย บางส่วนได้รับแรงหนุนจากผลผลิตที่มีเสถียรภาพในเดือนพ.ย.
โดยกระทรวงการคลังของญี่ปุ่นเปิดเผยว่า การใช้จ่ายด้านทุนของบริษัทเอกชนญี่ปุ่นปรับตัวขึ้น 11.2% ในไตรมาส 3 ปีนี้ เมื่อเทียบกับช่วงเวลาเดียวกันของปีที่แล้ว
ขณะที่รายงานของกระทรวงระบุว่า ยอดการลงทุนของบริษัทภาคการเงินซึ่งมีวัตถุประสงค์เพื่อการใช้จ่ายด้านการก่อสร้างโรงงานและซื้ออุปกรณ์ใหม่ๆนั้น อยู่ที่ 10.49 ล้านล้านเยน (8.5 หมื่นล้านดอลลาร์) ในไตรมาส 3
สำหรับยอดส่งออกของเกาหลีใต้ในเดือนพ.ย.ลดลง 4.7% สู่ระดับ 4.443 หมื่นล้านดอลลาร์สหรัฐ เมื่อเทียบรายปี ซึ่งเป็นการปรับตัวลงติดต่อกันเป็นเดือนที่ 11
ทั้งนี้ ที่ประชุมคณะกรรมการบริหารกองทุนการเงินระหว่างประเทศ (IMF) มีมติอนุมัติให้นำสกุลเงินหยวนเข้าสู่ตะกร้าสกุลเงิน SDR (Special Drawing Right) ของ IMF โดยมีผลบังคับใช้ในเดือนต.ค.ปีหน้า ส่งผลให้หยวนได้รับการปรับยกสถานะในเวทีการเงินโลก เทียบเท่ากับดอลลาร์ ปอนด์ ยูโร และเยนที่ได้รับอนุมัติให้รวมไว้ในตะกร้า SDR ก่อนหน้านี้
โดยเจ้าหน้าที่ของ IMF ระบุว่าหยวนเข้าเกณฑ์ทุกประการในการเป็นสกุลเงินใน SDR